Detalii exclusive despre plecarea lui Cîțu. Cum l-a presat Orban să renunțe la mandat și cedarea lui Iohannis

PNL a dat în fierbere în ultima săptămână, după ce Ludovic Orban a înțeles că șansele ca guvernul Florin Cîțu să fie votat în Parlament au devenit reale. Depunerea mandatului de către Cîțu, cu jumătate de oră înainte de votul din Parlament, a venit la capătul a 24 de ore extrem de tensionate, în care principalul actor a fost Ludovic Orban.

Iată filmul zilelor de miercuri și joi, refăcut de G4Media.ro declarațiilor liderilor politici:

– Miercuri, 11 martie, ora 18.00. Ludovic Orban s-a întâlnit cu Florin Cîțu și alți lideri PNL pentru a discuta, pe fondul informațiilor că acesta va primi voturi din PMP, PSD, USR, UDMR și Pro România. A devenit clar că Guvernul Cîțu are voturile necesare pentru a trece

– După întâlnirea de miercuri seară, văzând că Florin Cîțu nu vrea să își depună mandatul, Ludovic Orban a început să facă pressing la liderii altor partide pentru ca aceștia să anunțe că nu votează guvernul Cîțu.

– Demersurile lui Ludovic Orban nu au avut succes. USR, Pro România și UDMR au anunțat public că vor vota guvernul Cîțu pentru a pune capăt crizei politice. Mai mult, Kelemen Hunor i-a transmis direct și președintelui Iohannis că UDMR votează guvernul Cîțu, indiferent de ceea ce spune Ludovic Orban, pentru că țara e în criză și are nevoie de un guvern stabil

– Astăzi, joi 12 martie, Orban a pus mai mulți lideri PNL să-i ceară lui Cîțu depunerea mandatului. Acesta a refuzat constant.

– Astăzi în jurul prânzului, Ludovic Orban i-a transmis președintelui Iohannis să-i ceară lui Cîțu să își depună mandatul, pentru că dacă devine premier vor fi probleme majore în partid, unde va apărea un nou pol de putere

– Iohannis a acceptat, l-a chemat pe Cîțu la Cotroceni și i-a cerut să își depună mandatul.

– Cîțu a înțeles că nu poate continua fără sprijinul Cotroceniului și al PNL și și-a depus mandatul.

Foto: Ludovic Orban și Florin Cîțu la Guvern. Sursa: Inquam Photos / Octav Ganea